钦定古今图书集成/历象汇编/乾象典/第040卷 > 《六月十四夜飞盖桥翫月》前人
## 钦定古今图书集成/历象汇编/乾象典/第040卷 > 《六月十四夜飞盖桥翫月》前人

天形积轻清，水德本虚静。云收风波止，始见天水性。
澄光与粹容，上下相涵映。乃于其两间，皎皎挂寒镜。
馀辉所照耀，万物皆鲜莹。矧夫人之灵，岂不醒视听。
而我于此时，翛然发孤咏。纷昏忻洗涤，俯仰恣涵泳。
人心旷而闲，月色高逾迥。惟恐清夜阑，时时瞻斗柄。